Duurste skildery steeds soek | Maroela Media
Gerard Sekoto se "Street Scene" ter waarde van sowat R7 miljoen is steeds soek.
Die drie mans het werknemers Sondag by die Pretoriase kunsmuseum met 'n vuurwapen aangehou en vyf waardevolle skilderye gebuit, berig EWN. Die polisie het Dinsdag vier van die skilderye by 'n NG-kerk in Port Elizabeth in die Oos-Kaap opgespoor, danksy 'n wenk wat hulle ontvang het.
Beamptes het intussen die egtheid van die skilderye bevestig.
Pieter de Necker, woordvoerder van die Tshwane-munisipaliteit, het gesê die kunswerke is onder 'n bankie in 'n klein begraafplaas opgespoor. "Dit lyk nie of die skilderye beskadig is nie," het De Necker gesê. Hy het die polisie en die informant geprys dat hulle die kunswerke opgespoor het.
Gerard Sekoto se Street Scene-skildery, ter waarde van R7 miljoen, word egter steeds vermis. Die vier skilderye wat opgespoor is, is altesaam sowat R10 miljoen werd.